Solidariteit dien klag by IAO in teen SA se rassebeleid - Solidariteit WêreldSolidariteit Wêreld
Tuis › Mediaverklarings › Solidariteit dien klag by IAO in teen SA se rassebeleid
Woensdag | 06 Oktober | 2021
Solidariteit het vandag 'n klag teen die Suid-Afrikaanse regering se rassewette by die Internasionale Arbeidsorganisasie (IAO) in Genève Switserland ingedien. Die klag fokus spesifiek op rassewetgewing soos van toepassing in die werkplek.
Hierdie klag volg kort nadat Solidariteit 'n klag teen die regering by die Verenigde Nasies se Komitee vir die Uitskakeling van Rassediskriminasie (CERD) ingedien het.
Die IAO-klag word ingevolge Resolusie 111 van dié organisasie gebring. Dié resolusie verbied rassediskriminasie. Enige vorm van regstellende aksie moet as 'n uitsondering hanteer word en moet aan streng vereistes voldoen: Dit moet tydelik wees, regstelling tot gevolg hê en mag nie tot aparte regte vir aparte groepe lei nie. Indien regstellende aksie nie hieraan voldoen nie, is dit onbillike rassediskriminasie wat verbied word.
"Suid-Afrika oortree hierdie resolusie op talle vlakke. Die beleid van absolute rasseverteenwoordiging lei daartoe dat regstelling niks meer met regstelling te doen het nie, maar alles met ras. Dit bring ook mee dat die regstelling permanent is," het dr. Dirk Hermann, bestuurshoof van Solidariteit, gesê.
Volgens Anton van der Bijl, hoof van Solidariteit se regsdienste, laat die IAO-grondwet vakbonde toe om 'n klag teen 'n regering by die IAO in te dien indien 'n resolusie van die liggaam oortree word.
Die SAMRK se gelykheidsverslag het ook aanbeveel dat regstellende aksie meer genuanseerd toegepas moet word en nie net op ras gebaseer moet word nie. Dit moet eerder behoefte in ag neem.
Die Suid-Afrikaanse regering het Resolusie 111 van die IAO bekragtig, wat beteken dat die resolusie bindend op die regering is. Indien die IAO in Solidariteit se guns bevind, sal die regering verplig wees om wetgewing daarvolgens aan te pas.
Solidariteit versoek die IAO se komitee van kundiges om onder meer aan te beveel dat Suid-Afrika 'n genuanseerde benadering tot regstellende aksie moet volg. Solidariteit versoek die komitee voorts om aan te beveel dat ras nie die bepalende faktor moet wees nie. Solidariteit voer ook aan dat Suid-Afrika se wiskundige benadering tot regstellende aksie tot verskillende regte vir verskillende groepe lei.
"Suid-Afrika is die mees rasgereguleerde land in die wêreld. Ons durf nie toelaat dat dit normaal raak nie. Internasionale resolusies en klagte help om 'n internasionale spieël voor die abnormaliteit van die Suid-Afrikaanse rassebedeling te hou," het Hermann gesê.